Vermoorde polisieman het nie in 'af dag' geglo | Maroela Media
Michael Jameson. (Foto: Verskaf)
Vir wyle AO Michael Jameson (52) was dit 'n voorreg om sy gemeenskap te dien. Hy het ook geglo dat 'n polisieman nooit werklik van diens af is nie.
Só het Steven King, uitvoerende hoof van die organisasie SA Community Crime Watch, Donderdag aan Maroela Media gesê.
Jameson is Woensdag buite sy dogter se skool, Camelot College, in Umbilo in Durban doodgeskiet nadat hy gereageer het op 'n kaping wat ontvou het. Hy was nie ten tyde van die voorval aan diens nie, maar het homself onmiddellik beskikbaar gestel om te help.
Volgens King is dít wie Jameson in murg en been was. Hy het Jameson sowat drie jaar gelede ontmoet en dikwels saam met hom gewerk om misdaad te bekamp.
"As polisieman was hy uiters toegewyd. Hy het nooit gehuiwer om ondersteuning of raad aan ons te bied nie. Hy het ook altyd gesê ''n polisieman is nooit werklik van diens af nie'.
"Hy was nie ten tyde van die voorval amptelik aan diens nie, maar steeds het hy gevoel dis sy plig om in te gryp en die gemeenskap te help. Op die ou einde het hy die duurste prys daarvoor betaal."
King sê Jameson het dit as 'n voorreg beskou om sy gemeenskap te dien.
"Dis ook hoe ons hom as mens geken het. Hy sou nooit van sy verantwoordelikhede wegskram nie."
King beskryf Jameson voorts as 'n vrolike, briljante mens.
"Ons sou gereeld oor allerlei dinge skerts. Ek het hom nooit as 'n kwaai mens beleef nie."
King sê Jameson was ook 'n getroue familieman wat baie lief vir sy gesin was.
Die polisie is in dié stadium nog na die verdagtes in Jameson se skietdood op soek.
Twee voertuie, waaronder 'n voertuig wat buite die skool in Umbilo gekaap is en nog 'n voertuig wat deur die verdagtes in Hammarsdale gekaap is, is verlate gevind. Volgens Mathe was die verdagtes met albei voertuie in ongelukke betrokke terwyl hulle inhegtenisneming ontduik het.
Die polisie het Woensdag gesê hulle span alle hulpbronne in om die skuldiges vas te trek.
Salute / Saluut.
Rus in vrede Michael, mag die Vader sy hand oor jou geliefdes hou.
Ongelukkig word n goeie polisieman nou vermoor
Baie hartseer om te hoor dat 'n polisieman wat van diens af is, so dienend was om te voel dat dit sy plig is om te help. Suid Afrika het meer van hulle nodig. R I V.